ЩIыналъэ зыужьыныгъэмрэ мамырыгъэмрэ яхуэгъэпсауэ
Къэбэрдей-Балъкъэр къэрал университетым мы махуэхэм щекIуэкIащ щIэныгъэ-практикэ зэIущIэ купщIафIэхэр. Апхуэдэхэщ Студент хъыбарегъащIэ IэнатIэхэм я щIыналъэпсо форумымрэ УрысыбзэмкIэ щIэныгъэ-практикэ конференцымрэ. Абыхэм яхэтащ Урысей Ипщэм щылажьэ еджапIэ нэхъыщхьэхэм я лIыкIуэхэр. АбыкIэ хъыбар дигъэщIащ КъБКъУ-м и пресс-IэнатIэм и лэжьакIуэ Аджий Заринэ.
«СтудСМИ-2015» зэхуэсым и къалэн нэхъыщхьэр Урысей Ипщэм щыяпэ щIыналъэпсо студент медиа утыку къызэгъэпэщынырщ. Абы кърихьэлIащ къэралым и еджапIэ нэхъыщхьэу 20-м щIигъум я лIыкIуэ журналистхэмрэ блогерхэмрэ. Студент хъыбарегъащIэ IэнатIэхэм щIыпIэхэм адэкIи зыщегъэужьыным хуэгъэпсауэ щыта форумыр махуищкIэ екIуэкIащ. Абы утыку къыщрахьащ мурад нэхъыщхьэм хуэунэтIауэ гуп зэмылIэужьыгъуи 6-м ягъэхьэзыра проектхэр. Абыхэм къыщыгъэлъэгъуат щIыналъэ студСМИ-хэр зэуIуу зэрылажьэ хъуну Iэмалхэмрэ хэкIыпIэхэмрэ. УФ-м Егъэджэныгъэмрэ щIэныгъэмкIэ и министерствэм и Советым ЩIалэгъуалэ хъыбарегъащIэ IэнатIэхэмкIэ и комиссэм и унафэщI Ульяновэ Светланэ зэрыжиIамкIэ, студСМИ-м къыщызэрагъэпэщ щIыналъэпсо зэзыгъэуIу IэнатIэм, ар ассоциацэу, совету е союзу ирехъу, и лэжьыгъэр даIыгъынущ УФ-ми КИФЩI-м хыхьэ щIыналъэхэми егъэджэныгъэмрэ щIэныгъэмкIэ я министерствэхэм.
Мыхьэнэшхуэ иIащ КъБКъУ-м щекIуэкIа щIэныгъэ-практикэ конференцми. «Урысыбзэр Кавказ Ищхъэрэм щыпсэу лъэпкъхэр зэзыпх, урысейпсо гупсысэм хуэзышэ лъабжьэщ» фIэщыгъэр зиIа а зэхыхьэр ирырагъэхьэлIащ Литературэм и илъэсым. МахуищкIэ екIуэкIа зэIущIэм урысыбзэм щIыналъэхэм щиIэ увыпIэр къызыхэщ доклад купщIафIэхэр щыIуащ. Абы кърихьэлIа щIалэгъуалэр я гупсысэхэмкIэ зэдэгуэшащ, секцэ щхьэхуэхэми лэжьыгъэфI къыщрахьэлIащ.
— Мы махуэхэм си нэгу щIэкIа Iуэхугъуэхэм гугъэ быдэ сагъэщI: урысыбзэр фIыуэ зылъагъу, ар зыджыну хуей щIалэгъуалэ ди куэдщ. Абыхэм ящыщхэр щIэныгъэм, егъэджэныгъэм хыхьэнущ ди къэралыбзэ нэхъыщхьэм щIыпIэхэм нэхъри зыщрагъэужьу, абы епха къэхутэныгъэхэр нэхъ хьэлэмэт, куу ящIу, — жиIащ УрысыбзэмкIэ къэрал институтым, Пушкиным и цIэр зезыхьэм, урысыбзэмрэ щэнхабзэ зэпыщIэныгъэхэмкIэ и кафедрэм и профессор Брагинэ Наталье.
Конференцым къыщыпсэлъащ Ломоносовым и цIэр зезыхьэ МКъУ-м и лIыкIуэ Андрианов Андрей. Абы псалъэ гуапэхэмкIэ захуигъэзащ зэхыхьэхэр щекIуэкIа еджапIэ нэхъыщхьэм и унафэщIхэм икIи адэкIи ехъулIэныгъэхэр яIэу лэжьэну ехъуэхъуащ.
ЗэIущIэхэм хэтахэм фIыщIэ ин яхуищIащ КъБКъУ-м и ректор Алътуд Юрий.
— ЩIэныгъэ-практикэ зэIущIэхэм утыку къыщифхьа дэтхэнэ Iуэхугъуэри, абыхэм щывубзыхуа унэтIыныгъэхэри, шэч хэмылъу, хуэлэжьэнущ Кавказ Ищхъэрэ федеральнэ щIыналъэм и зыужьыныгъэмрэ зыузэщIыныгъэмрэ, — къыхигъэщащ и псалъэм ректорым.
ЗэIущIэхэм хэта дэтхэнэми Алътудым яритащ сертификатхэр. Ахэр къыздикIа еджапIэ нэхъыщхьэхэм я унафэщIхэм абы фIыщIэ тхылъхэр яхуигъэхьащ.
Жыласэ Ритэ.
